Botswana soek hul verkragter terug | Netwerk24
Deur Hanti Otto 08 April 2020 12:53
Dit volg nadat dié buurland Interpol in Suid-Afrika genader het met 'n uitleweringsaansoek vir Ian Bafo Legobo (33), net voordat hy hier op parool vrygelaat sou word.
Legobo is in 2007 in Botswana tot tien jaar tronkstraf gevonnis op 'n aanklag van verkragting.
Hy het egter ná twee jaar uit die tronk ontsnap en na Suid-Afrika gevlug.
Toe word hy hier gearresteer, skuldig bevind en gevonnis op 'n aanklag van roof. Dit is in dié stadium onbekend wat sy vonnis op die aanklag van roof was, maar Legobo kon vanaf 25 Maart vanjaar vir parool in aanmerking kom.
Botswana was egter vinniger en het Interpol hier genader met die versoek dat hul burger uitgelewer word om die res van sy verkragtingsvonnis "tuis" uit te dien.
Die uitleweringsaansoek sou Woensdag in die landdroshof in Pretoria aangehoor word, maar weens die huidige staat van inperking is Legobo nie van die tronk af na die hof gebring nie, soos wat die prosedure is met alle aangehoudenes.
Die saak is tot Mei uitgestel vir die aansoek om aangehoor te word.
Indien die aansoek slaag, sal Legobo waarskynlik nie net die oorblywende agt jaar van sy verkragtingsvonnis in Botswana moet uitdien nie, maar ook van ontsnapping aangekla word.